Príspevok na stravovanie dôchodcov v roku 2019:

Mesto Košice vyčlenilo v programovom rozpočte na rok 2019 účelový finančný príspevok na stravovanie dôchodcov. Tento príspevok poskytujú dôchodcom jednotlivé mestské časti a je viazaný na počet odobratých obedov. V našej mestskej časti si ho môžu dôchodcovia uplatniť na Oddelení sociálnych vecí, kultúry a športu v kancelárii č.10 tunajšieho miestneho úradu. Od 01.04.2019 je výška príspevku  na 1 obed v závislosti od priznaného dôchodku nasledovná:

|  |  |
| --- | --- |
| výška dôchodku do 400,00 € | príspevok – 1,00 € |
| výška dôchodku od 400,01 € | príspevok – 0,00 € |

Zároveň Vám chceme priblížiť, ako majú seniori a osoby  s  ťažkým zdravotným postihnutím  postupovať v prípade,  ak si potrebujú  vybaviť  stravovanie.

Aby sme Vám stravovanie mohli zabezpečiť, je potrebné, aby ste prišli osobne na Miestny úrad  MČ Košice-Sídlisko KVP do kancelárie č.10 s aktuálnym výmerom o dôchodku.

Mestská časť zabezpečuje stravovanie v štyroch školách na sídlisku KVP a to v ZŠ Drábova, ZŠ Janigova, ZŠ Starozagorská a Spojenej škole sv. Košických mučeníkov na Čordákovej ulici.  Cena obeda v školských jedálňach je 2,39 € okrem Spojenej školy sv. Košických mučeníkov, kde je 2,46 €. Dôchodcovia sa môžu stravovať aj  v dvoch reštauračných zariadeniach v Mozaike, Trieda KVP 1, kde je výška stravnej jednotky 3,50 € a v jedálni v budove mestských lesov na Moyzesovej 18 v Košiciach, kde zaplatíte za 1 obed rovné 3,- €. Z reštaurácie Mozaika  je možné zabezpečiť aj bezplatný dovoz stravy do domácností imobilných občanov v rámci nášho sídliska.

Sociálna a zdravotná komisia pri Miestnom zastupiteľstve MČ Košice-Sídlisko KVP